[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 20.2.2007

SEC(2007) 256 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

για τις δαπάνες του ΕΓΤΕ Σύστημα έγκαιρης προειδοποίησης αριθ. 1/2007

ΠΙΝΑΚΑΣ ΠΕΡΙΕΧΟΜΕΝΩΝ

1. Η διαδικασια του προϋπολογισμου 2007 3

2. Σχολια για την εκτελεση του προϋπολογισμου 2007 4

3. Συμπερασματα 5

Η διαδικασια του προϋπολογισμου 2007

Η διαδικασία προϋπολογισμού 2007 για το Ευρωπαϊκό Γεωργικό Ταμείο Εγγυήσεων (ΕΓΤΕ) και τα αντίστοιχα ποσά των σχετικών πιστώσεων σε κάθε στάδιο της διαδικασίας συνοψίζονται στο παράρτημα 1.

Στις αρχές Μαΐου 2006, η Επιτροπή ενέκρινε το προσχέδιο προϋπολογισμού (ΠΠ) για τη γεωργία, στο οποίο ενεγράφησαν πιστώσεις ανάληψης υποχρεώσεων ύψους 43 343,7 εκατομμυρίων ευρώ και πιστώσεις πληρωμών ύψους 43 342,2 εκατομμυρίων ευρώ. Τα ποσά των προβλεπόμενων πιστώσεων βασίστηκαν σε αξιολόγηση των συνθηκών που επικρατούσαν στην εσωτερική και εξωτερική αγορά για τα διάφορα οικεία προϊόντα, στις επιπτώσεις των μεταρρυθμίσεων της ΚΓΠ την περίοδο 2003/2004, καθώς και στην πρόσφατη μεταρρύθμιση στον τομέα της ζάχαρης.

Τον Ιούλιο 2006, το Συμβούλιο Ecofin – Προϋπολογισμός ενέκρινε το σχέδιο προϋπολογισμού (ΣΠ) στο πλαίσιο του οποίου μείωσε τις ζητηθείσες πιστώσεις κατά 730,0 εκατομμύρια ευρώ έναντι των αντίστοιχων πιστώσεων του ΠΠ. Οι πιστώσεις για μέτρα παρέμβασης στην αγορά μειώθηκαν κατά 525,0 εκατομμύρια ευρώ και οι αντίστοιχες για την εκκαθάριση λογαριασμών κατά 205,0 εκατομμύρια ευρώ. Αντιθέτως, το Ευρωπαϊκό Κοινοβούλιο, κατά την πρώτη ανάγνωση του ΠΠ, αποκατέστησε στο αρχικό τους ύψος τις μειωθείσες από το Συμβούλιο πιστώσεις, ενώ παράλληλα αύξησε ουσιωδώς εκείνες του γαλακτοκομικού τομέα.

Τον Οκτώβριο 2006, η Επιτροπή επικαιροποίησε τις αρχικές εκτιμήσεις των αναγκών του ΠΠ, με βάση τις πλέον πρόσφατες εξελίξεις στη γεωργική νομοθεσία, στις γεωργικές αγορές και στην ισοτιμία ευρώ/δολαρίου ΗΠΑ, υπέβαλε δε στην αρμόδια για τον προϋπολογισμό αρχή τη διορθωτική επιστολή αριθ. 3/2007. Σε αυτήν, η Επιτροπή ζήτησε συνολικές πιστώσεις ανάληψης υποχρεώσεων ύψους 42 492,0 εκατομμυρίων ευρώ και συνολικές πιστώσεις πληρωμών ύψους 42 490,5 εκατομμυρίων ευρώ. Σε σύγκριση με τις αρχικώς ζητηθείσες πιστώσεις στο ΠΠ, η Επιτροπή μείωσε κατά 851,7 εκατομμύρια ευρώ τις απαιτούμενες πιστώσεις για τη χρήση 2007.

Ο προϋπολογισμός 2007 εγκρίθηκε στη σύνοδο ολομελείας του Ευρωπαϊκού Κοινοβουλίου το Δεκέμβριο 2006. Οι πιστώσεις ανάληψης υποχρεώσεων του προϋπολογισμού ΕΓΤΕ 2007 ανήλθαν σε 42 711,7 εκατομμύρια ευρώ και οι αντίστοιχες πιστώσεις πληρωμών σε 42 435,6 εκατομμύρια ευρώ. Σε σχέση με τους σημαντικότερους γεωργικούς τομείς, προβλέπονται ποσό ύψους 5 615,2 εκατομμυρίων ευρώ για μέτρα παρέμβασης στην αγορά και ποσό ύψους 36 878,5 εκατομμυρίων ευρώ για άμεσες ενισχύσεις. Επιπροσθέτως, στον προϋπολογισμό 2007 προβλέπονται ποσό ύψους 309,8 εκατομμυρίων ευρώ για το πεδίο άσκησης πολιτικής 17 – κτηνιατρικά και φυτοϋγειονομικά μέτρα και ποσό 30,5 εκατομμυρίων ευρώ για το πεδίο άσκησης πολιτικής 11 – αλιεία (Σημείωση: 15,0 εκατομμύρια ευρώ εγγράφονται στο αποθεματικό). Η διαφορά μεταξύ πιστώσεων ανάληψης υποχρεώσεων και πιστώσεων πληρωμών, ανερχόμενη σε 276,1 εκατομμύρια ευρώ, οφείλεται στο γεγονός ότι χρησιμοποιούνται διαχωριζόμενες πιστώσεις για τις πληρωμές που διενεργούνται απευθείας από την Επιτροπή για την προώθηση γεωργικών προϊόντων, για πολιτική στρατηγική και μέτρα συντονισμού για τη γεωργία και για κτηνιατρικά και φυτοϋγειονομικά μέτρα.

ΣΧΟΛΙΑ ΓΙΑ ΤΗΝ ΕΚΤΕΛΕΣΗ ΤΟΥ ΠΡΟΫΠΟΛΟΓΙΣΜΟΥ 2007

Στο παράρτημα 2 εμφαίνεται το πραγματικό επίπεδο εκτέλεσης του προϋπολογισμού συγκριτικά με την πορεία των δαπανών όπως προβλέπονται από το δείκτη, που καταρτίστηκε με βάση τις διατάξεις του άρθρου 20 του κανονισμού (EΚ) αριθ. 1290/2005 του Συμβουλίου[1], για το διάστημα από τις 16 Οκτωβρίου 2006 έως τις 30 Νοεμβρίου 2006. Κατωτέρω ακολουθούν σύντομα σχόλια για τους λόγους εμφάνισης των σημαντικότερων αποκλίσεων μεταξύ του πραγματικού και του αναμενόμενου επιπέδου εκτέλεσης ορισμένων τομέων του προϋπολογισμού 2007.

Νομισματικοί παράγοντες

Στο επίπεδο των δαπανών που πραγματοποιήθηκαν κατά την προαναφερθείσα περίοδο λαμβάνεται υπόψη η εξέλιξη της ισοτιμίας δολαρίου ΗΠΑ/ευρώ. Για μεγάλο μέρος των επιστροφών κατά την εξαγωγή γεωργικών προϊόντων, ιδίως για τα σιτηρά και τη ζάχαρη, καθώς και ορισμένων εσωτερικών ενισχύσεων, όπως η ενίσχυση στο βαμβάκι, οι δαπάνες εξαρτώνται από την ισοτιμία ευρώ/δολαρίου.

Σύμφωνα με το άρθρο 21 του κανονισμού (EΚ) αριθ. 1290/2005, ο προϋπολογισμός που εγκρίθηκε από την αρμόδια για τον προϋπολογισμό αρχή καταρτίστηκε με βάση τη μέση ισοτιμία 1 ευρώ = 1,27 $ για το διάστημα Ιουλίου–Σεπτεμβρίου 2006. Σημειωτέον ότι για το διάστημα από την 1η Αυγούστου 2006 έως τις 30 Νοεμβρίου 2006 η μέση ισοτιμία ήταν περίπου 1 ευρώ = 1,28 $, δηλαδή λιγότερο από 1,0% πάνω από την ισοτιμία που χρησιμοποιήθηκε για την κατάρτιση του προϋπολογισμού 2007.

Αγοραίοι παράγοντες

Ζάχαρη (+ 134,2 εκατομμύρια ευρώ)

Η ανωτέρω υπέρβαση απορρόφησης πιστώσεων σε σύγκριση με το επίπεδο του δείκτη πιθανώς οφείλεται σε επιτάχυνση του ρυθμού εκκαθάρισης και πληρωμής σχετικά με φακέλους επιστροφών κατά την εξαγωγή ζάχαρης της προηγούμενης περιόδου εμπορίας 2005/06.

Οίνος (+ 41,3 εκατομμύρια ευρώ)

Η Επιτροπή θεωρεί ότι η ανωτέρω υπέρβαση εκτέλεσης είναι προσωρινή και οφείλεται κυρίως στις πληρωμές που προκύπτουν από τις αποστάξεις πρόληψης της κρίσεως οι οποίες διενεργήθηκαν για την περίοδο εμπορίας 2005/2006 αλλά δεν καταβλήθηκαν στη διάρκεια της χρήσης 2006. Οι εν λόγω πληρωμές διενεργούνται τώρα, συνεπαγόμενες προσωρινή υπέρβαση απορρόφησης πιστώσεων σε σύγκριση με το επίπεδο του δείκτη.

Γάλα και γαλακτοκομικά προϊόντα (+ 38,5 εκατομμύρια ευρώ)

Η ανωτέρω υπέρβαση εκτέλεσης πιστώσεων σε σύγκριση με το δείκτη οφείλεται σε τεχνικούς λόγους, όπου ο δείκτης καταρτίστηκε για τις δαπάνες των 3 παρελθουσών χρήσεων που περιλάμβαναν την επενέργεια της συγκέντρωσης των πληρωμών των εισφορών γάλακτος, ενώ για τη χρήση 2007 η εν λόγω εισφορά τυγχάνει χωριστής μεταχείρισης ως έσοδο ειδικού προορισμού και δεν περιλαμβάνεται αμέσως στις πιστώσεις του τομέα.

Άμεσες ενισχύσεις (+ 81,4 εκατομμύρια ευρώ)

Η Επιτροπή υπολόγισε τον αντίστοιχο δείκτη με βάση τις προβλέψεις πληρωμών που διαβίβασαν όλα τα κράτη μέλη. Η τρέχουσα υπέρβαση εκτέλεσης είναι ελάχιστη σε σύγκριση με το επίπεδο του δείκτη. Ωστόσο, από το χαμηλό επίπεδο των συνολικών πληρωμών που διενεργήθηκαν από τα κράτη μέλη για αποσυνδεδεμένες από το ύψος παραγωγής ενισχύσεις, συμπεραίνεται ότι μόλις ελάχιστα κράτη μέλη εκμεταλλεύτηκαν τον κανόνα της Επιτροπής που επιτρέπει να προκαταβάλλεται στις 16 Οκτωβρίου ποσοστό 50% όλων των εν λόγω ενισχύσεων αντί αναμονής της κανονικής ημερομηνίας πληρωμής, την 1η Δεκεμβρίου.

Έσοδο ειδικού προορισμού (353,3 εκατομμύρια ευρώ)

Από όλα τα είδη εσόδων ειδικού προορισμού, μόνο οι πληρωμές των εισφορών γάλακτος πραγματοποιήθηκαν κατά τη διάρκεια της περιόδου από τις 16 Οκτωβρίου έως τις 30 Νοεμβρίου 2006, όπως προβλέπεται από τους νέους κανόνες σχετικά με την πληρωμή της εν λόγω εισφοράς.

ΣΥΜΠΕΡΑΣΜΑΤΑ

Η απορρόφηση πιστώσεων για τις δαπάνες των κρατών μελών από τις 16 Οκτωβρίου 2006 έως τις 30 Νοεμβρίου 2006 για μέτρα παρέμβασης στην αγορά και για άμεσες ενισχύσεις ανήλθε σε 5 466,7 εκατομμύρια ευρώ, ήτοι υπέρβαση εκτέλεσης των εν λόγω πιστώσεων κατά περίπου 236,5 εκατομμύρια ευρώ. Στο παρόν στάδιο, αυτή η υπέρβαση εκτέλεσης φαίνεται να είναι προσωρινή σύμφωνα με τα σχόλια που διατυπώνονται στα σημεία 2.2 και 2.3 ανωτέρω.

ΠΑΡΑΡΤΗΜΑ 1

[pic]

ΠΑΡΑΡΤΗΜΑ 2

[pic]

[1] ΕΕ L 209 της 11.8.2005, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 320/2006 (ΕΕ L 58 της 28.2.2006, σ. 42).